Á aðalfundinum hjá evropeiska felagsskapinum fyri ítróttasambond, ENGSO, um vikuskiftið varð avgerð tikin um, at árliga ráðstevnan hjá felagsskapinum skal vera í Føroyum á heysti 2007. Hetta er fyrstu ferð, at ein slík evropeisk ráðstevna verður hildin her heima. ÍSF hevur seinnu árini miðvíst arbeitt við at gera vart við Føroyar í hesum felagsskapi, ið fevnir um ítróttasambond og olympiskar nevndir úr øllum Evropa. Hetta hevur m. a. havt við sær, at Føroyar luttóku í einum pallborði um ítrótt í oyggjasamfeløgum á ráðstevnuni seinasta heyst, at Ítróttasamband Føroya luttekur í einum fylgibólki hjá menningarbólkinum hjá felagsskapinum, og at nevndin hjá felagsskapinum kemur til Føroya at hava nevndarfund í september 2006. Nú er so greitt, at limalondini hava viðgjørt føroyska tilboðið um at skipa fyri ráðstevnuni í 2007 við vælvild. Formaðurin, Bengt Sevelius, legði uppskotið at leggja ráðstevnuna í Føroyum í 2007 fyri aðalfundin leygardagin. Limalondini stuðlaðu einmælt tilmælinum hjá nevndini. Sum meginfelagsskapur fyri ítróttasambond í Evropa arbeiðir ENGSO lobbyfelagsskapur fyri ítrótt mótvegis nationalum og evropeiskum politiskum myndugleikum. Samstundis miðjar felagsskapurin eftir at menna førleikan hjá limafelagsskapunum. Triðji tátturin er at skapa karmar fyri einum opnum kjaki um yvirskipaði ítróttaviðurskifti í Evropa. Ítróttasamband Føroya hevur verið limur í ENGSO síðani 1976. Ítróttasamband Føroya ásannar stóra týdningin av, at Føroyar átaka sær ein virknan leiklut í altjóða ítróttafelagsskapum bæði fyri at fáa ávirkan og fyri at styrkja um altjóða profilin hjá Føroyum. tráðin upp og í øktan mun fara at taka á seg ábyrgd í altjóða ítróttasamstarvi.